open-index/open-wikipedia-markdown huggingface dataset:
تستاف ب لبواقات (ألݣوريتم)

**تستاف ب لبواقات** هو ألݣوريتم ديال تستاف. هاد لالݣوريتم كيبقا يقارن لعناصر لي متابعين فشي ليستة و كيقلبوم إدا كانو ماشي مستفين (من لكبير ل الصغير ؤلا من الصغير ل لكبير). فهاد تستاف لعناصر كبارين كيطلعو بزربة نفوقي د ليستة فحال بواقات طالعين فشي سايل، هنا من جا لإسم ديالو.

هاد لالݣوريتم مكيتخدمشي ف لواقع بسباب سرعة ديالو لي ناقصة، كتستعمل غير ف تعليم حيت لمبدا ديالو بسيط. كاينين ألݣوريتمات أخرين سراع منو فحال تّستاف سّريع ولا تّستاف تّدماجي لي كيتستعملو متلاً ف پايطون ولا جاڤا.

## لفكرة ساس
لالݣوريتم كيبقى يدور بزاف د مرات على ليستة لي ڤاغيين نستفو. فكل دورة كيقارن جوج د لعناصر حدا بعطوم و إلا كان تّاني صغير من لّول كيقلبوم، موراها كيدوز ن لعناصر جوج لي جاو من بعدوم و كيعاود نفس لحاجة. بهاد طريقة مور دورة لولا كيكون أكبر عنصر وصل ن موطعو ف لاخر د ليستة. ف دّورة تّانية كيتعاودو نفس لمراحل و ف لاخر ديالا كيكون تاني أكبر عنصر وصل ن موطعو. ملي فواحدة من دورات حتى جوج عناصر مكيتقلب موطعوم كنعرفو بلي ليستة تستفات، و لالݣوريتم كيوقاف.

## مصادر

تصنيف:ألݣوريتم د التستاف
تصنيف:مقالات فيها مصدر و 3000 بايت
تصنيف:مقالات ب عناوين فيها نيولوجيزم
عبد الوهاب العراقي

**عبد الوهاب العراقي** سياسي مغريبي لي كان شاد منصب حوكومي ف الستينات و السبعينات.

## كاريير

كان سيكرتير دولة تاني ديال التجارة عند رئيس لوزارا (11 مارس 1968 تال 9 ماي 1979) ف لحوكومات د بنهيمة، لعيراقي، لعمراني 1 و 2، و عصمان 1 و 2.

## مصادر

تصنيف:ناس تزادو ف فاس
تصنيف:سياسي مغريبي
أنفا

أنفا (ب لأمازيغية **ⴰⵏⴼⴰ**، ب الصبليونية **Anafe**، ب لبرطقيزية **Anafé**) هي السمية لقديمة د كازا ف لفترة لقديمة و لوسطانية، تال لقرن 18 فاش عاود بناها و عمّرها السلطان محمد التالت بن عبد الله، و بدّل سميتها ل "الدار لبيضا" على واحد الدار لونها بيض باش كانت كاتّعرف من بعيد. لمدينة بناوها لأمازيغ ف جوايه لقرن 10 ق.م.، و ف لعهد ديال لإمبراطور الروماني أوݣوستوس، تّبنى فيها مرسى ف عام 15 قبل لميلاد، وخا غالبا كان لموضع ديجا مخدّم ل نفس لغاراض من لفترة لفينيقية.

أنفا دابا السمية د مقاطعة و جماعة حضرية تابعة ل عمالة الدارلبيضا.

## أنفا لقديمة
[تصغير|شقفة د لفلوس ديال لماليك [يوبا لموريطاني من نفس السكة ديال شقفات تّلقاو ف لمرسى د كازا أنفا]]
لموضع فين كاينة دابا كازا ستوطنوه لأمازيغ علّاقل من لقرن 10 قبل لميلاد. لفينيقيين، لي هوما بحّارا و تجّار أصلهوم من بلاد كنعان، جاو ليها ف النص اللول ديال لألفية 1 قبل لميلاد، و كانو مخدّمينو كا مرسى.

ف 15 قبل لميلاد، الرومان سيطرو على أنفا و بناو مرسى جديد، لي كان مكونيكطي معا موݣادور (الصويرة)، و لݣزاير د الصويرة. واحد من أهم لمنتوجات لي كانو كيدوزو من لمرسى هوّ واحد لعشبة بحرية لي كانت كاتخدّم ف لمصاوبة د صباغة قوقية لي كانت كاتزيّن اللباس لإمبراطوري ف روما. الرحلة لإستكشافية لي كان صيفطها لماليك يوبا لموريطاني ݣزاير لكاناري و ݣزيرة ماديرا غالباً نطالقات من لمرسى د أنفا.

ملي الرومان قتلو لماليك پطوليمايوس لموريطاني و حتلّو مملكة موريطانية ف 40 ميلادية، ولّاو مسيطرين إسمياً على لمرسى، ولاكين خط لحدود الرومانية فعلياً كان كيتواجد كيلوميطرات ف الشمال ديالو. مي كاينين أدلة بلي التجارة، سيرتو ديال الزيت، كانت موجودة بين أنفا و وليلي و طينجيس ف جوايه لقرن 3 لميلادي.

واحد لباطو روماني لي كان غرق ف لقرن 2 كيبيّنو لبقايا لي تّلقاو فيه بلي الرومان كانو مخدمين هاد لمرسى و كيقدّرو لقيمة التجارية ديالو.

## شوف تا

* كازابلانكا
* كرونولوجيا د الدارلبيضا

## مصادر

## ليانات برانية
* خريطة من 1572 ديال أنفا، مصوّرة من أصل برطقيزي مامحددش 

تصنيف:تاريخ د الدار البيضا
تصنيف:موريطانية
تصنيف:موريطانية الطنجية
تفتاش جوجي (ألݣوريتم)

ف لانفورماتيك، **تّفتاش جّوجي** (ب) هو ألݣوريتم د تفتاش. كتستعمل ماش تجبر موطاع ديال شي عنصر هدف ف شي ليستة مستفة. تفتاش جوجي كيقارن ديك لعنصر لهدف مع لعنصر لي جا فلوصط ديال ليستة، إدا كانو قد قد سالينا، و يلا كان لهدف صغير من لوصط، كيفتّش ف نص د شْمال (ليستة مستفة من صغير ن لكبير من شمال ن ليمن) د ليستة، إلا كان لهدف كبير من لوصط كيفتش ف نص د ليمن د ليستة. بهاد طريقة طاية ديال ليستة كتقسم على جوج ف كل دورة ديال لألݣوريتم. هنا من جا لإسم ديالو.

تعقيد ف لوقت ديالو هوO(\log n) فين n هو طاي د ليستة. تّفتاش جّوجي سرع من تفتاش لخطي (تعقيد ف لوقت ديالو O(n)) من غير بنسبة ن ليستات قصارين. ولكن لّيستة خاص ضروري تكون مستفة ماش يتطبق هاد لألݣوريتم بينما تّفتاش لخطي كيخدم فجميع لحالات.

## لكود ف پايطون
هادا متال ديال لألݣوريتم ف پايطون، هنايا L هي ليستة، target هو لعنصر لهدف. هاد فونكسيون كترجع رقم تستافي ديال لهدف. ليستة مستفة من شمال ن  ليمن (رقم تستافي لول هو 0 و لاخر هو طاي د L ناقص واحد). ادا لهدف مكانش ف ليستة كترجع 1-.


```python
def binary_search(L, target):
    l, r = 0, len(L)-1
    while l <= r:
        mid = (l+r)//2
        if L[mid] == target:
            return mid
        elif L[mid] > target:
            r = mid - 1
        else:
            l = mid + 1
    return -1
```


## تطبيق مسكسف

### لحساب  د <math>\sqrt2</math> بتفتاش جوجي
\sqrt2 عدد ماشي جدري، يعني ميمكنشي نكتبوه على شكل   \dfrac{a}{b} معا a \in \Z,b \in \N^* ولاكين يمكنا نقربولو بشحال ما بغينا و نجبرو تقريب ديالو على شكل عداد ب لفاصلة.

أنسمّيو x  تّقريب ديال \sqrt2 بدقة ديال \epsilon يعني |\sqrt2-x| \leq \epsilon.  عارفين بلي 0 \leq x \leq 2   فهاد لحالة ليستة لمستفة هي [0,2] ولعنصر الهدف هو x. 
```python
def sqrt(y, epsilon):
   l, r = 0, y
    mid = (l+r)/2
    while abs(mid**2-y) > epsilon:
        mid = (l+r)/2
        if mid**2 > y:
            r = mid
        elif mid **2 < y:
            l = mid
    return mid
```

ف پايطون ما يمكناشي نفوتو دقة ديال \epsilon = 10^{-15}  تقريبا.

## مصادر

تصنيف:ألݣوريتم
تصنيف:ألݣوريتم د تفتاش
تصنيف:2
تصنيف:مقالات فيها مصدر و 3000 بايت
تصنيف:مقالات ب عناوين فيها نيولوجيزم
لأب جيݣو

**محمد بلحسن التونسي العفاني** المعروف ب **أب جيݣو** (تزاد ف 15 أبريل 1900 و مات ف 31 غشت 1970) مدير ديال كورة قدم مغربي و صحفي و لعّاب سابق كان مدير ديال نادي الوداد و الرجاء ف دار بيضا. كايتعتبر من أكثر مدربيين تتويجا فتاريخ ديالت الكورة المغربية. وهو الأب الروحي لكرة القدم البيضاوية التي كتعتبر الركيزة الأساسية ديال كرة القدم المغربية. و عندو باع ف التكوين القتيصادي ف مجال القطاع البنكي ف المغرب، و كان تا أول وزير للشبيبة والرياضة ف عهد أول حكومة مغربية بعد الإستقلال.

خوه الصغير هوّ عبد القادر التونسي لي كايتّعتابر لأب ديال طب الجراحة ف لمغريب.

## حياتو
تولد عام 1900 ف تونس لعاصمة، فين كان بّاه خدام تاجر، لي أصلو من إيسافن القريبة من مدينة تارودانت المغربية، و كانت مّو تونسية. ملي ماتت فاش كان عمرو 5 سنين، فامليتو رجعات كاملة ل لمغريب. ف 1918، كان أول مغريبي كيحصل على لباك ديالو من ليسي ليوطي.

كيتعتبر من أول المدربين المغاربة الي حصلو على ديپلوم تكوين المدربين، لي خداه ف النݣليز برا الإطار الفرنكوفوني لي كان مأتر ديك الساع ف المغرب، إضافة ل ثقافتو الواسعة ف الميدان الصحفي والقتيصادي.

لعب محمد بن الحسن لصالح فرقة أطليتيك Athlétique لميريكاني من عام 1922 حتال عام 1930؛ بدا مسيرتو الإدارية ف عام 1929 مع نادي أولمپيك أسفي. فعام 1939 ولا أول مدير ديال لوداد الرياضي. ف عام 1952 خلا الوداد باش يدرّب منتخب المغرب حتى عام 1957، و نتاقل لنادي الرجاء الرياضي وهو المنصب لي شغلو حتى التقاعد ديالو عام 1968.

### قصة اللقب
كيطلقو على محمد العفاني ف الساحة الصحفية المغربية و لفرانساوية لقب "جيݣو" المرفوق بالأب و لي رفضو ف مقال صحفي. هاد جوج الألقاب عندهم سبابهوم: لقب جيݣو طلقوه عليه الصحافة لفرانساوية، حتاش واحد من الصحفيين الفرانساوين كتب على العمود ديال الجورنال لفرانساوي مقال رياضي داعى فيه بلي اللاعب محمد بن الحسن كيقلد فالحركات ديالو ف التيران واحد اللعاب فرانساوي سميتو "جيݣو". وخا هاد التشبيه لي كان غير دايز ف المقال كان فيه شوية د لإعجاب، غضب محمد بن الحسن العفاني، الشي لي خلاه يكتب رد ف نفس الجورنال ب مقال كيرفض داكشي لي جا ف لعمود الرياضي. هادشي ماممنعش الجمهور الرياضي باش يستعملو هاد اللقب ولي ولّا أمر واقع ف السيرة الشخصية الرياضية ديالو.

## وفاتو
[تصغير|لماليك [محمد لخامس كيوشّح لأب جيݣو]]
مات الأب جيݣو عام 1970 و خلا موراه ثروة رياضية ثقافية مهمة للدار البيضا، بعدما ضحى بالفلوس والوقت والمجهود الخاص باش يبني الرياضة المغربية، ب تأسيس و إعداد لأكبر نوادي القرن 20 فإفريقيا و فالعالم العربي حتال عام 2000، على حساب تصنيفات الفيفا و الإتحاد الإفريقي، و فتاريخ كورة القدم المغربية على الإطلاق، بجوج أساليب متناقضين وجوج لوان مختالفين من مدينة وحدة.

## مصادر

تصنيف:زيادة 1900
تصنيف:وفيات 1970
تصنيف:مدريب مغريبي
تصنيف:كوايري مغريبي
تصنيف:ناس تزادو ف تونس لعاصمة
تصنيف:ناس توفاو ف الدار البيضا
تصنيف:ناس قراو ف ليسي ليوطي
تصنيف:مدريب ديال الوداد البيضاوي
تصنيف:مدريب ديال الرجاء البيضاوي
تصنيف:مدريب ديال أولمپيك أسفي
تصنيف:مدريب ديال لمنتخب لوطني لمغريبي د لكورة
تصنيف:مقالات فيها مصدر و 3000 بايت
شعبي مغريبي

[تصغير|[نجاة عتابو، من أشهر لمغنيات ديال الشعبي]]
**الشعبي** (حرفياً *ديال الشعب*) هوّ مصطلح كيشير ل مجموعة د الشكال د لمزيكة الشايعة ف لمغريب، لي أصلها من لعروبية ؤلا من لمدينة.

هاد النواع كيرجع لأصل ديالهوم ل لمزيكة لي كانت كاتّلعب ف السواق و الزناقي، و كانسمعوها دابا سيرتو ف لقهاوي و لعراسات.

من بين الشكال د الشعبي د لعروبية كاين الجرة و لعيطة.

من بين أهم لفنانين د الشعبي ف لمغريب كانلقاو عبد العزيز الستاتي، نجاة عتابو، سعيد الصنهاجي و حجيب.

## مصادر

تصنيف:ستيل د لمزيكة ف لمغريب
تصنيف:شعبي
عبد الوليد خرازي

**عبد الوليد خرازي** (مزيود ف 20 شتنبر 1976، توفى ف 25 أكتوبر 2023) هوّ كوايري مغريبي لي كان كيلعب ديفونسور.

## حياتو
تّزاد خرازي ف الراشيدية، و كان كيلعب معا فرقة ف.س. سيط ف فرانسا من 1995 تال 2017. ف لموسم د 2005 و 2006 كان لعب 33 ماتش ف ليݣ 2، لي كيتّعتابر روكور. ف 9 أكتوبر 2013، تصاب ف الركبة ديالو، بعدما كان ديجا رجع من إصابة خرة، و تماك تسالا لموسم لكوراوي ديالو.

ف 25 أكتوبر 2023، توفى ف مدينة سيط لفرانساوية بسباب مرض التصلب لعضلي.

## مصادر

تصنيف:ناس د الراشيدية
تصنيف:وفيات 2023
تصنيف:زيادة 1976
تصنيف:مقالات فيها مصدر و 3000 بايت
تصنيف:كوايري مغريبي
پيسطاش

**الپيسطاش** هو نوع نباتي كيتبع ڭنس البطم وكينتمي للفصيلة البطميات. و كيرجع أصلو ل أفغانستان ، آسيا الوسطانية، سوريا و إيران. اليوم كيتباعو لحبات د الپيسطاش في عدة صيغ، بحال المقشر ولا لماشي مقشر، محلى ولا حتى مملح.

## الإنتاج

## البحوث و التأتيرات الصحيّة
تصغير|المكسرات المالحة ف البنغال الغربية، الهند.
لقات واحد المراجعة بلي ستهلاك د الپيسطاش كينقص ضغط الدم ف الناس لي ماعندهمش المرض د السكار. ف 2021 واحد المراجعة لقات بلي لي كياكلو الپيسطاش لمدة 3 شهور ولا قل نقص لهم بشكل كبير مستويات تريڭليسيريد (تلاتي الڭليسيريد).

## مصادر


تصنيف:نبتات
تصنيف:مقالات فيها مصدر و 3000 بايت
تصنيف:شجرة د لفروتات
تصنيف:جدور و حبات كيتكالو
تصنيف:نبتات توصفو ف 1753
تريڭليسيريد

تصغير|متال د تريڭليسيريد د الدهون لي ماشي مشبعة (C<sub>55</sub>H<sub>98</sub>O<sub>6</sub>).
**التريڭليسيريد** ولا **تلاتي الڭليسيريد** هو إستر مشتق من الڭليسيرول و تلاتة د الحمضات الدهنية. التريڭليسيريد هو المكون الرئيسي ديال الدهون ف الجسم د بنادم و الفقريات لخرة، و حتى الدهون النباتية. و هي موجودة حتى ف الدم باش تخلي نقل ف جوج جهات للدهون الدهنية و الڭليكوز د الدم من الكبدة، وهو مكون رئيسي ف زيوتات د الجلدة د بنادم.

## مصادر

## مصادر


تصنيف:شيمي
ڭليسيرول

الوصفة الكيميائية
**ڭليسيرول**، و كيتسما حتى با**لڭليسيرين**، هو مركب بسيط من التريول، هو سائل بلا لون، بلا ريحة، و لازج، لمداق ديالو حلو و ماشي سام. كيدوب ف لما ب سباب مجاميع الهيدروكسيل (OH−).

## شوف حتى

* تريڭليسيريد

## مصادر

تصنيف:شيمي
تصنيف:دوايات ساسيين على حساب منضمة الصحة لعالمية
لمطايفة د غزة و إسرائيل د أكتوبر 2023

**لمخارية د غزة و إسرائيل د أكتوبر 2023** لي كايسميها لإعلام لعربي **عملية طوفان د الأقصى**، و ف إسرائيل **عملية د سيوف ت لحديد**، و تيڭولوليها شي مصادر **لحركة شعبية ثالثة** و تيتڭال ليها بشكل ماشي رسمي **دبزة 7 أكتوبر**، هي عملة عسكرية طويلة طلقاتها لفصايل د لمقاومة لفلسطينية ف قطاع غزة و على راسها حركة د حماس بيديها كتايب شهيد عز دين لقسام ف صباح د سبت 7 أكتوبر 2023 الموافق لـ (22 ربيع لول 1445 هـ)، و علن لقايد لعام للكتايب محمد ضيف، و بدات من حملة ردان على شنو عتابروه "لإنتهاكات لإسرائيلية ف باحات لمسجد لأقصى و تكرفيص لمستوطنين لإسرائيليين على لمواطنين لفلسطينيين ف لقدس و الضفة و الدّاخل المحتل".

## مصادر


تصنيف:لحرب
تصنيف:2023
تصنيف:مقالات فيها مصدر و 3000 بايت
تصنيف:مطايفات د عوام 2020
تصنيف:عوام 2020 ف إسرائيل
تصنيف:حماس
تصنيف:حوثيين
تصنيف:لمطايفة بين فلسطين و إسرائيل
تصنيف:عوام 2020 ف فلسطين
روني ڭيطون

**روني ڭيطون** (مزيود ف 19 دجنبر 1944 ف الدارلبيضا، توفى ف 9 ماي 2023 ف نيس) كاتب فرانساوي لي كان دارس التيارات لكبار ديال لأديان لبراهيمية، و كان كيدعو ل حوار فلسافي و تقافي و ديني بين لغرب و الشرق.

نشر بزاف د لكتوبا و لمقالات و الروايات، خدا شلا جوايز على لأعمال ديالو. كتب تا مسراحيات و سكريپتات د السينيما و التلفازة. عدد ديال لأعمال ديالو تطرجمو و تنشرو على برا. مابين 2003 و 2006 كان عضو ف اللجنة د لخوبارا ديال لأمم لمتحدة ديال "حلف لحضارات" ف لمسايل لمتعلقة ب الشرق و لأديان.

## أعمال تنشرات
عندو مجموعة د لأعمال منها:

* *Si nous nous taisons* (Calmann-Lévy 2001) (Pocket 2009)
* *Variations indigo*, avec Rachid Koraïchi (Éditions du Musée de Marseille, 2003)
* *Lettres à Dieu* – Coll. (Calmann-Lévy, 2004) (J’ai Lu, 2005)
* *Je crois, moi non plus*, avec Frédéric Beigbeder et Jean-Michel di Falco (Calmann-Lévy 2004) (Le Livre de Poche LGF, 2008)
* *Le Prince de Dieu* (Flammarion, 2008) (Le Livre de Poche, LGF, 2010)
* *Le Messager d’Harân* (Flammarion, 2008) (Le Livre de Poche, LGF, 2010)
* *Ces Chrétiens qu’on assassine (*Flammarion, 2009) (Pocket, 2011)
* *En quête de vérité* (Calmann-Lévy, 2011) (Pocket, 2013)
* *La France des intégristes* (Flammarion, 2013)
* *L’Entre-temps* (Calmann-Lévy, 2013) (Le Livre de Poche, LGF, 2014)
* *Mémoires fauves* (Calmann-Lévy, 2015)
* *Dictionnaire amoureux de l'Orient* (Plon, 2016)
* *Blessures d'Orient* (Galaade, 2016)
* Fauves (Fauves éditions, 2017)
* *Arthur et Paul, la déchirure* (Robert Laffont, 2018)
* *Les 100 mots de Rimbaud* (Que sais-je. Presses Universitaires de France. 2020)
* *Africa* avec Plantu et Cartooning for peace, (Calmann-Lévy, 2021)
* *Trois minutes pour comprendre 50 moments clés de l'histoire de l'Orient* (Le Courrier du Livre, 2022)
* *Paolo, la présence de l'absent,* (Desclée de Brouwer,2023, ouvrage posthume*)*

## جوايز و تقديرات

* جايزة مونتيون ديال لفلسفة و لأداب من عند لأكاديمية لفرانساوية على ود كتابو *Si nous nous taisons*
* جايزة لماريشال ليوطي 2001، من عند لأكاديمية د الصيونص مور لبحر، على ود نفس لكتاب.
* جايزة لحرية Prix Liberté على ود نفس لكتاب.
* جايزة لأداب د حقوق بنادم، على ود كتابو *Ces Chrétiens qu’on assassine*
* وسام لفنون و لأداب د فرانسا

## مصادر

تصنيف:ناس تزادو ف الدار البيضا
تصنيف:وفيات 2023
تصنيف:مقالات فيها مصدر و 3000 بايت
تصنيف:زيادة 1944
سپورتينڭ لبيضاوي

**سبورتينڭ كلوب دارلبيضا** ولا **سبورتينڭ لبيضاوي** هي فرقة مغريبية ديال كورة ديال لعيالات كاتلعب ف لبوطولة 1. لفرقة مبازية ف مدينة دارلبيضا، ؤ كاتستقبل لماتشات ديالها ف تيران با محمد ف سباتة.

## تاريخ
تأسس سبورتينڭ دارلبيضا ف 2019، وهي فرقة مخصصة غير ل لعيالات دغيا طلعات ف لمستويات. أول رئيس ديالها كان هو معاد عكاشة. ف عاماين، لفرقة طلعات ل پروميار سيري ؤ ورات لإمكانيات ديالها مورما تكلاصات تالتة ف أول موسم ديالها ف 2021–2022.

ف 14 نونبر 2023، رشحات لكونفيديرالية د لكورة لإفريقية سپورتينڭ لبيضاوي ل جايزة أحسن فرقة إفريقية ديال لعيالات ف 2023.

## پالماريس

## مصادر

تصنيف:فراقي د كورة مغريبية د لعيالات
تصنيف:مقالات فيها مصدر و 3000 بايت
تصنيف:تأسيسات د 2019 ف لمغريب
خليفة بن زايد آل نهيان

**خليفة بن زايد بن سلطان آل نهيان** (مزيود ف 7 شتنبر 1948، توفى ف 13 ماي 2022) هوّ الرئيس التاني ديال دولة لإمارات لعربية لمتحدة بعدما تأسس لإتحاد ف عام 1971، و هوّ لحاكم نمرة 16 ديال إمارة أبو ظبي، أكبر لإمارات السبعة لي كاتكوّن لإتحاد. تّختار رئيس دولة الإمارات ف 3 نونبر 2004 مورا بّاه الشيخ زايد بن سلطان آل ناهيان، مؤسس دولة لإمارات، و بقى شاد لمناصب بجوج تال نهار مات.

كلاصاه جورنال التايمز ف الرتبة 25 ديال أكتر لقادا د لعام ف التأتير ديالهوم، و كان الرابع ف الليستة د لملوك لمرفّحين ف لعالم.

## مصادر

تصنيف:وفيات 2022
تصنيف:زيادة 1948
تصنيف:لإمارات
كاس لعالم 2034

**كاس لعالم 2034** غادي تكون كاس لعالم نمرة 25 ديال كورة د الرجال، لي غادي يتنافسو فيها منتخبات د لبلدان لأعضاء ف لفيفا. هاد لكاس غادي تّلعب ف السعودية، لي كانت لبلاد لوحيدة لي دفعات الترشيح ديالها قبل الدادلاين لي حطاتو لفيفا د 31 أكتوبر 2023.

الترشيح ل كاس لعالم 2034 كان مسموح غير ل بلدان لإتحادات د أسيا و ؤقيانوسيا، حيت كاس لعالم 2026 غادي تنضّم ف أميريكا الشمالية، و كاس لعالم 2030 غادي تنضّم ف تلاتة د لقارات لي هوما إفريقيا، ؤروپا و أميريكا الجنوبية. هادشي خلّا جورنال نيويورك تايمز يݣول بلي لفيفا دارت هادشي باش تسهّل لمأمورية على الترشيح السعودي.

## ختيار لبلاد لمضايفة
لپروصي د الترشيح ل كاس لعالم 2034 بدا من 4 أكتوبر 2023، و تبازا على نفس الشروط ديال الترشيح ل كاس لعالم 2030. بسباب الشرط ديال تدوير حق الترشيح بين لقارات لي حاطاه لفيفا، غير لبلدان ديال لكونفيديراليات د أسيا و ؤقيانوسيا لي كان عندهوم لحق يترشّحو ل تنضيم هاد النسخة. لأجال اللخراني ل الترشيح هو 31 أكتوبر 2023، يعني 25 يوم بعدما علنات لفيفا على فتح باب الترشيح.

## الترشيحات

### الترشيحات لمأكدة

#### [[السعودية]]
بعدما تخلات السعودية على الترشيح ديالها ل كاس لعالم 2030 معا ليونان و مصر، قررات باش تركّز على الترشيح بوحدها ل كاس لعالم 2034. السعودية ف لغالب غادي تخدّم سطراتيجيات بحال لي طبّقات قطر ف كاس لعالم 2022، باش تتجنب السخونية د الصيف. وخا داكشي، ݣالت بلي بغات تنضم التورنوا ف الصيف، عكس قطر لي نضّماتو ف لخريف. لإعلان على هاد الترشيح تدار بشكل رسمي ف 4 أكتوبر 2023. ف 5 أكتوبر، الرئيس ديال لإتحاد د أسيا الشيخ سلمان بن إبراهيم آل خليفة علن على لمساندة ديالو ل الترشيح. ف 9 أكتوبر حطات السعودية لبرية د الطلب بشكل رسمي عند لفيفا. كتر من 100 عضو ديال لفيفا علنو بلي كيدعمو هاد الترشيح. ف 31 أكتوبر، جياني إنفاتينو، الرئيس د لفيفا، علن بلي كاس لعالم 2034 غادي تنضّم ف السعودية. هادشي كيخليها تالت بلاد ف أسيا و تاني بلاد ف الشرق لأوسط كاتنضم هاد التورنوا.

### ترشيحات ملغية

*  
* ؤسطراليا و نيوزيلاندا
* ؤسطراليا و ماليزيا و سانغافورا
*  الشينوا
* كازاخستان و ؤزباكستان 

## لفراقي لمأهلين
تصغير|459x459px|

## التيرانات

التيرانات فين غادي يتلعبو لماتشات د كاس لعالم 2034 باقين ماتّختاروش بشكل رسمي، ولاكين كاينين قتيراحات باش يتّلعبو ف الرياض، جدة، الدمام، نجران، أبها، الهفوف، لخوبار، القطيف، الطائف و بريدة. هاد التيرانات ديجا ف طور لإصلاح على ود كاس أسيا 2027.

## مصادر


تصنيف:عوام 2030
تصنيف:كاس لعالم
تصنيف:مقالات فيها مصدر و 3000 بايت
مونيك إليب

**مونيك إيليب** (مزيودة ف 2 شتنبر 1945 ف الدارلبيضا، توفات ف 26 ماي 2023 ف پاري) پسيكولوݣة و صوسيولوݣة فرانساوية. لأعمال ديالها كانت مركّزة على لأساليب د لحياة، لبلايص د السكنة و لمعمار ديالها، و علاقة هادشي معا بنادم.

## مصادر

تصنيف:ناس تزادو ف الدار البيضا
تصنيف:زيادة 1945
تصنيف:وفيات 2023
محمد لحبابي

**محمد الحبابي** (توفى ف 20 يونيو 2023) أكاديمي و سياسي مغريبي، و واحد من لمؤسسين ديال حيزب لإتحاد لإشتراكي و عضو فايت ف لمكتب السياسي ديال لإتحاد لإشتراكي. كان شد منصب ديال مدير د الديوان ديال وزير لفينونص عبد الرحيم بوعبيد، ف حوكومة عبد الله براهيم.

## حياتو
محمد الحبابي جاب لباكالوريا ديالو ف 1947، و مشا موراها ل فرانسا. قرا ف معهد الدراسات السياسية، فين كان نيت تلاقى عبد الرحيم بوعبيد، شي لي أتّر على لمجرى د حياتو، و ولّا عضو ف حيزب لإستقلال. تلاقى ف فرانسا معا عدد د السميات لمعروفة سياسياً، بحال دريس السلاوي (مستشار ديال لماليك لحسن التاني)، و بنجلون لي كان وزير، و أحمد بلافريج و علي يعتة و أبراهام السرفاتي. تأتّر ب لفكر الشيوعي، و كان كيناضل معا لحيزب الشيوعي لفرانساوي. ملي كان باقي كيقرا أسس معا طلّاب خرين "لإتحاد لمغريبي"، لي كانت جمعية سرية.

ف 1955، رجع ف مرة ل لمغريب، بعدما خدا ديپلوم ف العلوم السياسية و الدراسات العليا ف لإقتصاد و دوكتورا ف لحقوق. ترشح ل لإنتخابات ديال لبرلمان ف 1977، و مانجحش بسباب التزوير على حساب بعض لمراقبين وخا كانت عندو شعبية. ف 1959، كان من لمؤسسين ديال حيزب لإتحاد لإشتراكي، و ولّا عضو ف لمكتب السياسي ديالو تال 2001 فاش قرر يعتازل.

ف 1981، دخل ل لحبس معا بوعبيد و محمد اليازغي بعدما عارضو لفكرة ديال لإستفتاء ف الصحرا. كان ؤستاد جاميعي و باحت ف كلية لحقوق و لعولوم لإقتصادية ف الرباط.

توفى ف سبيطار الشيخ زايد ف الرباط نهار التلات 20 يونيو 2023.

## أعمال
* 
* 
* 
* 
* 
* 
* 
* 

## مصادر

تصنيف:وفيات 2023
تصنيف:ناس توفاو ف الرباط
تصنيف:سياسي مغريبي
تصنيف:أكاديميين مغاربا
تصنيف:مقالات فيها مصدر و 3000 بايت
أحمد حرزني

**أحمد حرزني** (مزيود ف 1948 ف ݣرسيف، توفى ف 13 نونبر 2023 ف الرباط) هوّ سياسي و حقوقي مغريبي. كان معتاقل سياسي ف لفترة ديال سنوات لقرطاس، و شد لمنصب ديال رئيس د لمجلس لإستشاري د حقوق لإنسان، مور دريس بنزكري. كان شد تا منصب ديال سفير متجول د لمملكة.

## حياتو و لكاريير ديالو
أحمد حرزني واخد دوكتورا ف الصوسيولوجيا و لأنطروپولوجيا من جامعة كينتاكي ف لميريكان، و ديپلوم ف الدراسات لمتعمقة ف الصوسيولوجيا من كلية لأداب و لعولوم لإنسانية التابعة ل جامعة محمد لخامس ف الرباط. كان ؤستاد د لكوليج ف لبدية د لكاريير ديالو ف السبعينات، و باحت متخصص ف شؤون لعالم لقروي. خدا من بعد منصب ديال مدير د لبحت ف لمعهد لوطني د لبحت الزراعي ف سطات. و كان كيلقي محاضرات ف جامعة لأخوين ف إفران ف 1995 و 1996.

أحمد حرزني كان من لقادا ديال مونضامة "لنخدم الشعب" (أجيو نخدمو الشعب) ليسارية الراديكالية، و دوّز 15 عام د لحبس ف سنوات لقرطاس، ف ملف قضائي لي تّعرف ب "أحمد حرزني و لي معاه". ف التمانينات، أسس دورية ب عنوان "الصاحب" معا لموناضيل ليساري محمد تيريدا، لي خرجو منها غير جوج نماري، و موراها بدا كيصدر مجلة متخصصة عنوانها "المزارع".

حرزني كان عضو ف لمجلس لأعلى د التعليم، و تعيّن سيكريتير عام ديالو ف 2006. ف 31 ماي 2007، عيّنو لماليك محمد السادس رئيس ديال لمجلس لإستشاري د حقوق لإنسان. ف 2016، تعيّن سفير متجول ديال لمملكة مكلّف ب لملفات لحقوقية. كان مستشار وطني و دولي ف لقضايا لمتعلقة ب لفلاحة و التنمية لقروية و تدبير لموارد الطبيعية و د لبيئية و التكوين لمهني. زيادة على هادشي، كان عضو ف اللجنة لإدارية و التنفيذية التابعة ل لمجموعة الدولية ديال لعامال الجماعي و حقوق لملكية، عضو ف الريزو لمغاربي ديال لخوبارا ف الصوسيولوجيا و لمنتدى لمغاربي د الدراسات الصوسيولوجية و اللجنة لعلمية د معالجة نتايج لإحصاء لعام د السكان و السكنة. كيما كان عضو ف اللجنة لعلمية ديال "تقرير 50 سنة من التنمية البشرية في المغرب". كان شاد منصب ديال لكاتب لوطني د جمعية "نداء المواطنة" و منسق د لمرصد لوطني ديال لإنتقال الديموقراطي و كان مؤسس د لمجموعة لوطنية د لبحت حول الديموقراطية لمحلية.

## أعمال ديالو

* "ثوري في غرابة الإصلاح".
* "قراءة في السير السياسي لماركس".
* "اليسار، الإسلام والديمقراطية".
* Un Maroc décanté.

## شوف تا

* لحركة د 23 مارس
* سنوات لقرطاس
* لهيئة د لإنصاف و لمصالحة

## مصادر

تصنيف:وفيات 2023
تصنيف:سياسي مغريبي
تصنيف:زيادة 1948
تصنيف:ناس توفاو ف الرباط
تصنيف:ناس تزادو ف ݣرسيف
تصنيف:مقالات فيها مصدر و 3000 بايت
عبد القادر الرتناني

**عبد القادر الرتناني** (مزيود ف 31 يوليوز 1945 ف الدارلبيضا، توفى ف 14 نونبر 2023 ف نفس لمدينة) مسير رياضي و ناشر و صحافي مغريبي.

الرتناني كان متخصص ف النشر ديال لكتوبا د الطبلة ب مواضيع بحال لمعمار لأمازيغي، لحيوانات د لمغريب، و السيڭار د كوبا.

كان رئيس ديال الراجا من 11 دجنبر 1984 تال 1989.

## حياتو و لكاريير ديالو
الرتناني واخد ماسطر ف لأداب، و كيتّعتابر من الناشرين لمغاربا اللوالا لي نشرو كتوبا ب لفرانساوية، من التمانينات. كان كيناضل على ود تعميم لقراية د لكتوبا ف لمغريب، سيرتو عند الدراري الصغار.

نشر كتر من 60 عنوان على الترات د لمغريب، و ف لمجموع كتر من 600 كتاب ب لعربية ولفرانساوية، لي تباعو منهوم ف لمجموع 1,5 مليون نسخة.

كان عضو ف لمجلس لإداري ديال لمركز لإفريقي د تكوين الناشرين و لمكاتبيا ف تونس لعاصمة من 1992. كان ف شي وقت سيكريتير عام ديال الجمعية د الناشرين لأفارقا لفرانكوفونيين.

الرتناني كان رئيس مؤسس ديال الجمعية لمغريبية د لمهنيين د لكتوبا، و مدير ديال دار النشر La Croisée des chemins. و كان مستشار عند مونضمات دولية بحال لمنضمة لعالمية د لفرونكفونية و ليونيسكو.

من فبراير 2015 كان رئيس ديال إتحاد الناشرين ف لمغريب.

### لكاريير الرياضية
الرتناني كان مسير رياضي ف نادي الراجا من عوام 1980، و أسس لقيسم د لعومان ف النادي. ولّا رئيس د النادي ف 1984، و دّا معاه لبوطولة د لمغريب ف 1988، و الشومپيونا د إفريقيا ف 1989.

## جوايز و تقديرات

* 1993: لوسام لعلوي
* ماي 2011: لميدالية د النقرة من عند الجمعية لأكاديمية د التعليم ف پاري، فرانسا
* يونيو 2013: وسام الشرف د فرانسا

## مصادر

تصنيف:ناس توفاو ف الدار البيضا
تصنيف:ناس تزادو ف الدار البيضا
تصنيف:ناشر مغريبي
تصنيف:صحافي مغريبي
تصنيف:زيادة 1945
تصنيف:وفيات 2023
تصنيف:مقالات فيها مصدر و 3000 بايت
تصنيف:ناس د الدار البيضا
كتاب د الطبلة

تصغير|كتاب د الطبلة

**لكتاب د الطبلة** (ب لعربية **كتاب طاولة القهوة**، ب النڭليزية **Coffee table book**، ب لفرانساوية **Beau-livre**) هوّ واحد النوع د لكتوبا لي كيكونو ب فورما كبير و غلاف غليض، و كيكونو عادةً عامرين ب تصاور زوينين.

هاد النوع د لكتوبا كيتحطو عادةً فوق الطبلة ف لقهاوي ؤلا القاعات د التسنية (بحال ف شي إدارة ؤلا عند الطبيب)، باش يكسر بنادم بيهوم لملل. لمحتوى ديالهوم كيكون ف لعادة أعمال و لوحات فنية ؤلا تصاور فوطوڭرافية، و يقدرو يتّعطاو كا هدية.

ف فرانسا لمارشي ديال لكتوبا د الطبلة كان كيمتّل 3,5% د لمبيعات د لكتوبا ف 2014.

## مصادر


تصنيف:كتوبا على حساب النوع
لطيفة الصمدي

**لطيفة الصمدي** (توفات ف 30 يونيو 2023) كانت إعلامية مغريبية ف إداعة محمد السادس د لقرآن لكريم. كانت خدمات قبل ف لإداعة لوطنية و لقناة اللولة. كانت كاتقدّم برنامج نخل و رمان معا محمد لفايد، لي كيحاول يعطي نصايح عندها علاقة ب الصحة و لماكلة.

## مصادر

تصنيف:وفيات 2023
تصنيف:ناس د لإعلام ف لمغريب
حاراكة

هادي صفحة د التوضيح، **حاراكة** ؤلا **حركة** تقدر تعني هاد لحوايج:

* حاراكة (فيزيك): تبدال ديال لموضع ديال ڭسدة مادية.

## ف لمجتمع و التقافة
* حاراكة سياسية
* حاراكة دينية
* حاراكة فنية

## ف اللانڭويستيك
* علامة ف التشكال د لعربية

تصنيف:صفحة توضيح
ليستة د لفراقي د كورة ف لمغريب

هادي ليستة ديال لفراقي د كورة لي مسجّلة على مستوى نص حتيرافي ؤلا كتر. باش تشوف جميع لفراقي د كورة ف لمغريب، شوف :تصنيف:فراقي د كورة مغريبية.

## أ
[تصغير|[لوداد لبيضاوي ف 1955]]
* أشبال إسماعيلية مكناس
* أطليتيكو طانجا
* أولمبيك خريبݣة
* أولمپيك أسفي
* أولمپيك اليوسفية
* أولمبيك الدشيرة
* أولمپيك مراكش

## إ

* الإتحاد البيضاوي
* لإتحاد الرياضي د كازا
* إتحاد آيت ملول
* إتحاد المحمدية
* لإتحاد التوارݣي
* إتحاد سيدي قاسم
* الإتحاد الإسلامي الوجدي
* لإتحاد الرياضي يعقوب لمنصور
* إتحاد تمارة
* إتحاد طنجة
* الإتحاد الزموري للخميسات
* إتحاد لفقيه بنصالح

## ج

* الجيش الملكي
* جمعية المنصورية
* جمعية سلا

## ح

* حسنية أݣادير
* حسنية سيدي سليمان
* حسنية بنسليمان

## د

* الدفاع الحسني الجديدي

## ر

* الرشاد البرنوصي
* الراسينݣ البيضاوي
* رجاء الحسيمة
* رجاء بني ملال
* الرجاء البيضاوي

## ش

* شباب أطلس خنيفرة
* شباب هوارة
* شباب لعرايش
* شباب ريف الحسيمة
* شباب المحمدية
* شباب وزان
* شباب قصبة تادلة
* شباب المسيرة

## ص

* صطاد المغربي

## ك

* الكوكب المراكشي

## ف

* فتح الناظور
* الفتح الرباطي

## م

* المغرب الفاسي
* مولودية وجدة
* المغرب التطواني
* مولودية مراكش

## ن

* نادي عمل بلقصيري
* النادي لمكناسي
* النادي القنيطري
* النجم البيضاوي
* النهضة الرياضية د سطات
* نهضة بركان
* نجاح سوس
* نجم مراكش

## هـ

* هلال الناظور

## و
* الوداد البيضاوي
* الوداد الفاسي

## مصادر

تصنيف:فراقي د كورة مغريبية
تصنيف:ليستات متعلقين ب لمغريب
تنكارف (أيت القايد)

**تنكارف** هوّ دوار مجمع كاين ف جماعة أضار، دائرة إغرم، إقليم تارودانت، جهة سوس ماسة ف لمغريب. هاد دّوار كينتامي ل مشيخة أيت القايد لي كتضم 21 د دّواور. لعاداد د سّكان ديالو واصل ل 82 شخص على حساب لإحصاء الرسمي د عام 2004.

## نوطات

## مصادر

تصنيف:دوار ف لمغريب
تصنيف:دوار ف إقليم تارودانت
تصنيف:مقالات زادهوم داريجابوت
متحف دار السي سعيد

**متحف دار السي سعيد** هوّ دار تقليدية و متحف كاين ف مراكش. الدار كان بناها سعيد بن موسى لي كان وزير د لحرب ف لعهد ديال السلطان مولاي عبدلعزيز، و هوّ خو حمد بن موسى الشرقي (لمعروف ب *بّا حماد*) لي كان الصدر لأعضم ف ديك لوقيتة.

لمعروضات د لمتحف جايين من النواحي د مراكش، زيادة على مناطق خرة بحال تانسيفت، سوس و لأطلس لكبير و الصغير و تافيلالت. كانلقاو فيها طروفا د الزواق ب لخشب، مجوهرات، فخار، سلاح تقليدي، منسوجات، و ملقيات أتارية بحال حوض د الرخام من لقرن 11.

## تاريخ
تّبنات دار السي سعيد ف شي وقت ف النص التاني ديال لقرن 19، و كانت دار فخمة ديال سعيد بن موسى لي كينحادر من فاميلة معروفة ف لمغريب و شادة مناصب عالية ف السلطة. ف 1930، ولّات لإدارة لعليا ديال التعليم لعمومي د لفنون الجميلة و لأتار هيّ لي مسؤولة على الدار، باش تدير فيها بيروات و متحف ديال لفنون لقديمة و ورشات ديال لحرافي التقليدية.

ف 1957، تقسّمات الدار بشكل رسمي ل جوج قسام. واحد مخصص ل ورشات لحرايفيا و الصنايعيا، و لاخور متحف ديال لحرافي التقليدية. ف نفس لوقت، كان الطرف الشرقي ديال الدار مدراسة بتيدائية لي بقات خدامة تال 1987. الطبقة لفوقانية د الدار كان فيها أول أنطير د الراديو ف مراكش.

## مصادر

تصنيف:مراكش
تصنيف:متاحف د لمغريب
تصنيف:لقرن 19 ف لمغريب
لأمل (مجلة)

**لأمل** هيّ واحد لمجلة شهرية جيهاوية مغريبية كانت كتصدر ب الداريجة. لمجلة بدات ف 26 دجنبر 2005 و أسساتها لطيفة أخرباش، و كانت كتّنشر فابور ؤلا ب تمن رمزي ف لمدينة د سلا. حبسات لمجلة ف أبريل 2006 ؤلا 2007.

لمجلة كانو فيها 24 صفحة، و النمرة اللولة ديالها خرجو منها 2000 نسخة. كانت كاتصدر تا ؤنلاين، و كانت عندها شعبية عند بزاف د الناس حيت جاتهوم ساهلة ف لقراية. لمدير ديالها كان محمد زينبي.

## تاريخ
لطيفة أخرباش لي كانت مديرة ديال لمعهد لعالي د لمعلومات و التواصل *ISIC* ف الرباط، قررات باش تدير إصدار ديال دورية لي تكون قريبة ل الجمهور. لمشروع ساهمات فيه تا مؤسسة التكوين ديال لميديا الدولية *IMFA*، ف إطار لمبادرة لوطنية د التنمية د بنادم *INDH* و برنامج لمغريب إفريقيا ديال مؤسسة أليكساندر و مارڭيريط ڤارين.

ل هاد لغاراض، ف نونبر 2005، تّختارو 16 من الشباب ف عمرهوم قل من 25 عام (8 د لبنات و 8 د لولاد)، من لوسط الجمعاوي السلاوي و من لأحياء الشعبية باش يخدمو على مجلة ب الداريجة، لي دارو تكوين ف لمعهد على التقنيات د لكتابة و التاريخ د لمغريب. لمقصود من لمجلة كان خلق مناصب د لخدمة، و لخبار على لأنشطة الجمعاوية ف سلا و على لمشاكيل ديال لمدينة. لمجلة كان عندها نجاح كبير ف وقتها، و خدات هتيمام سيرتو من جمعيات ديال محو لأمية. و زادت تعرفات ملي كتب عليها رشيد نيني ف جورنال الصباح.

## لمواضيع
لغلاف ديال النمرة اللولة د لمجلة كان فيه تصويرة ديال دراري صغار عندهوم إعاقات ذهنية لي بداو كيتدمجو ف لمدارس من داك لعام. ف الصفاحي الدخلانيين كانو هاد لمواضيع:
* مقال على حبس الزاكي و لمعاناة ديال لفاميلات د لمحابسيا
* ف لقسم لإقتصادي، تحليل على لحرافي الصغار، الطاكسيات لكبار، و لكريديات الصغار
* ف لقسم د السپور، كاينين پورطريات و روپورطاج على لوضعية د السپور ف سلا
* الضوسي الرئيسي كان على لعيد لكبير

## مصادر

## شوف تا
* خبار بلادنا
* ليستة د لمكتوبات ب الداريجة

## مزاود
* النمرة 5 د لمجلة

تصنيف:تأسيسات د 2005
تصنيف:نحيلالات د 2007
تصنيف:جورنال مغريبي
تصنيف:جورنال ب داريجة
هنري أوحيون

**هنري أوحيون** (مزيود ف 17 يونيو 1934 ف صفرو، توفى ف 27 أكتوبر 2023 ف أشكيلون، إسرائيل) هوّ پيكايلي إسرائيلي من أصول يهودية مغريبية. كان تنافس ف لألعاب لؤلامپية د الصيف 1960 ف السباق لفردي.

## مصادر

تصنيف:وفيات 2023
تصنيف:زيادة 1934
تصنيف:مغاربا يهود ف لقرن 20
تصنيف:ناس توفاو ف إسرائيل
تصنيف:ناس تزادو ف صفرو
تصنيف:مغاربا يهود ف لقرن 21
لفردا

**لفردا** ولاّ **لفردة** (بلحروف اللاتينية: **LFERDA**، تولد فالدار لبيضا ف 1991) هو راپور مغريبي تيغني بداريجة. لفردا معروف باللي ديما كيغطّي وجهو، و تا واحد من لجمهور ما عارف شكون هو.
## لأغاني ديالو
خرج لفردا أوّل ألبوم ديالو ف 2019، و كانت سميتو "كوشمار". من موراها خرّج ألبومات آخرا بحال "*طونطون*" (2021)، و "*كاݣولي*" (2022)، و "جوج فواحد" (2024) ف هاد لألبومات، عندو بزاف د لأغاني معروفين بحال:
* *ايرماكس* (2022)
* *ريسپيكت* (2019)
* سان سيرو (2024)
* *لايلي (2022)*
* *تي جي ڤي* (2021) مع علي صامد

## مصادر

تصنيف:زيادة 1991
تصنيف:راپور مغريبي
تصنيف:ناس حيين
تصنيف:بيوغرافيا د رجال
تصنيف:ناس تزادو ف الدار البيضا
متحف أمان

**متحف أمان** ولا **متحف المياه في مراكش** ولا **متحف محمد السادس لحضارة المياه**، هو واحد  لمتحف لي كاين فمدينة مراكش مخصص للمياه والتقنيات الهيدروليكية ف المغرب، كاين فبستان النخيل الثقافي، تحل لمتحف ف 5 يناير 2017 بلحضور ديال ولي لعهد لأمير لحسن بن محمد، وتحل للناس ف ماي ديال نفس لعام، وكايرجع لأصل ديال لمشروع لعام 2011، ووصلات تكلفة ديالو جوايه 163 مليون درهم. حالياً تاتولى إدارة المتحف شركة لون كوم ومديرديالها لعام يوسف موحيي، وصل عدد زوار ديالو ف عام 2018، جوايه 37500 زائر. لمتحف فيه مساحة عرض دايمة بمساحة 2 235 م² موزعة على ثلاثة  ديال لمستويات، ومساحة للمعارض المؤقتة بمساحة 570 م². وفيه حتى غرفة متعددة الأغراض بسعة 350 كرسي، وقاعة مخصصة للمعارض المؤقتة، وغرفة إجتماعات.

## مصادر

تصنيف:متاحف د لمغريب
تصنيف:مراكش
محمد الشرايبي

**محمد الشرايبي** (مزيود ف 1948 ف مكناس، توفى ف 14 يوليوز 2023 ف الدارلبيضا) هوّ صحافي و معلق رياضي مغريبي. كان نضمّ ل لإداعة لوطنية ف الستينات، و ب التوازي ف لعلاقات لعامة ف شركات بحال لمكتب الشريف د لفوسفاط. هوّ واحد من لمؤسسين ديال الجمعية لمغريبية د الصحافة الرياضية.

## حياتو
لتاحق الشرايبي ب لإداعة لوطنية ف 1966، و عام موراها خدم ب التوازي ف لمكتب الشريف د لفوسفاط (لوصيپي) ف لعلاقات لعامة. ف فبراير 1971، أسس الجمعية لمغريبية د الصحافة الرياضية معا عبد اللطيف لغربي و محمد السلهامي. فاش خرج من لإداعة ف 1978 كان شاد لپوسط ديال رئيس قسم الرياضة. ف 1989 خرج من لوصيپي و ولّا خدّام ف شركة تجارية د لپريڤي.

ولّا خدم من بعد ف لوبيّات صيناعية تابعة ل شركات صبليونية ف لمغريب، و إفريقيا و بلدان عربية. ف 1997، ستاقر ف كانادا، و حاول باش يجيب ستيتمارات ديال شركات صيناعية ل لمغريب. دار مجهود كبير باش يجيب ستيتمارات من ؤروپا و كانادا تا ل بلدان إفريقية خرة، سيرتو السينيݣال، و داكشي علاش تعيّن قنصول شرفي ديال السينيݣال ف أبريل 2012.

توفى محمد الشرايبي على عمر د 75 عام، و تدارت ݣنازتو ف الدارلبيضا.

## جوايز و تقديرات
* 10 شتنبر 2004: لوسام لوطني د السبع، من عند الرئيس د السينيݣال عبدلاي واد

## مصادر

تصنيف:صحافي مغريبي
تصنيف:زيادة 1948
تصنيف:وفيات 2023
تصنيف:ناس تزادو ف مكناس
تصنيف:ناس توفاو ف الدار البيضا
مكتبة تامݣروت

**مكتبة تامݣروت** ولا **دار الكتب الناصرية ف تامݣروت** هي من أقدم لمكتبات لمغربية، كاينة ف قرية تامݣروت ف لجنوب الشرقي تاع لمملكة، على بعد 20 كلم جنوب مدينة زاݣورة. تأسات لمكتبة ف لقرن سبعطاش من عند شيوخ من الزاوية الناصرية و فيها الآلاف ديال لمخطوطات لمغربية و لمشرقية. تاتواجد ف قلب الزاوية الناصرية لي ظهرات مع بداية الدولة لعلوية جنوب المغرب. بعدما  تأسات المكتبة، ولات قرية تامݣروت عاصمة تاع لعلم تايقصدوها الناس من بزاف د لبلدان باش يطلبو لعلم و لمعرفة و التلمذة على يد الشيوخ تاعها. و عطاها لفقيه محمد المنوني سميت دار لكتب الناصرية ف تامݣروت.

## لمؤسسين
الهضرة على مكتبة تامݣروت مرتابطة بلهضرة على عولاما الزاوية الناصرية وأهمهم ثلاثة دلعولاما ساهمو ف التأسيس ديا مكتبة تامݣروت وحتى ف التأسيس ديل الثقافة لمغربية. هاد لعولاما هما أبوعبد الله محمد بن ناصر، و أبو العباس بن ناصر، و محمد بن عبد السلام بن ناصر. و بدا تأسيس لمكتبة أولا بجمع لمخطوطات و لمجيبة ديالها أثناء الرحلات الدينية و لعلمية ل مصر و إسطنبول و مكة و لمدينة لمنورة و تونس و حتى من زوايا لمدون لمغربية بحال مدينة فاس و الرباط و تطوان.

### أبوعبد الله محمد بن ناصر المشهور ب سمية بن ناصر الدرعي 1011 هـ - 1085هـ)

هو فقيه ولغوي و جامع كتوب مغربي، كبر ف دار علم وورع وزهد وكانت ماماه معروف عليها بلي كانت صالحة، و مشا للمشرق جوج مرات سنة (1070هـ) و (1076هـ)، وتلاقى بأعلام ستافد منهم و فادهم. تايرجع ليه لفضل ف ترسيخ لمكانة لعلمية تاع زاوية تامݣروت بعدما تولا لأمر تاعها سنة 1642 م. دكرو المؤرخ أحمد بن خالد الناصري: «لولا ثلاثة لانقطع العلم من المغرب ف القرن الحادي عشر لكثرة الفتن التي ظهرت فيه وهم سيدي محمد بن ناصر ف درعة وسيدي محمد بن أبي بكر الدلائي ف الدلاء وسيدي عبد القادر الفاسي». تخرج من لمجلس لعلمي تاعو بزاف د لعولاما منهم: ولدو أحمد بن ناصر الدرعي، وخوه أبو علي الحسين بن ناصر الدرعي، وأبو سالم العياشي، وأبو الحسن اليوسي، وأبو مروان عبد الملك التجموعتي. و تشهر بالدعاء الناصري. قال عليه لباحث لمغربي جمال بامي: «... ولعل من مميزات طريقة الشيخ محمد بن ناصر الدرعي هي الجمع القصدي بين العلم والعمل، ونشر قيم الصلاح والفضيلة بحثا عن القيم التي ترتقي بالإنسان».

### أبو العباس بن محمد بن ناصر الدرعي (1057 هـ -1129هـ)
هو بن أبوعبد الله محمد بن ناصرالدرعي. درس أمهات لكتوب ف التفسير و لحديث و لفقه و لأصول، و اللغة، و التاريخ. و طور لخزانة الناصرية بشلا مخطوطات علمية. و كيفما دارو بعض الشيوخ لي تتلمذو ف لمجالس تاعو و ولات عند لخزانة الناصرية إمتدادات ف مدون خرة تاتشتغل على تحصيل لعلم و جمع لكتوب لي تبقى رهن إشارة طلاب لعلم.

حج أبو العباس بن محمد بن ناصر الدرعي ربعة د لمرات، تلاقى فيها أبرز عولاما لمشرق لي ذكرهم ف الرحلات تاعو لي سماها الرحلة الناصرية 1709-1710، لي تم النشر تاعها سنة 2011 ف أبو ظبي من عند دار السويدي للنشر والتوزيع و ف بيروت من عند لمؤسسة لعربية للدراسات و النشر، وستامرو بعض لعولاما لي تخرجو من الزاوية الناصرية على تدوين رحلات تاعهم لحجية و على إغناء لمكتبة 

## مصادر

تصنيف:جهة درعة تافيلالت
جورجية (إيديولوجيا)

بديل=هنري جورج|تصغير|هنري جورج
**جّورجية** ( بلينݣليزية Georgism ː ) هي إيديولوجيا قتصادية كتقول بلي بنادم عندو حق لملكية على ديكشي لي كينتجو، و لكن ميمكنشي يكون عندو حق لملكية على لأرض لي خاص نّاس كاملين يستافدو منا فحال فحال. يعني إدا شي واحد بغا يستغل شي طرف د لأرض (سكنة، مشروع، موارد طبيعية) خاصو يخلص عليه ضريبة باش يعوض ناس فلحق ديالوم. جورجية ماجي لإسم ديالا من لفيلسوف لميريكاني هنري جورج لي هضر عليها فلكتاب ديالو "تقدم و لفقر".

## لأصل د لفكرة
لهوا لي كنتنفسو كاين طبيعيا، ضروري نلحياة، و موجود نكولشي كيفما كان العرق، لجنس، طبقة إجتماعية و لا لجنسية ديالو. حتا واحد ما خصو يخلص ماش يتنفس لهوا، حيت تا واحد ما ختارع لهوا. نفس لحاجة خصا تطبق على لأرض بنسبة ن هنري جورج. لأرض فحال لهوا كاينة طبيعيا، ضرورية ن لحياة و تا واحد ما ختارعا. إدن علاش شي د ناس خصوم يخلصو لكرا ماش يعيشو فوق منا. جورج لي عاش فلقرن 19 لاحض بلي بزاف د ناس مخدامينشي و لكن كيربحو فلوس بزاف ملأرض لي كيستغلوها (يا إما بلكرا، يا إما بلموارد لي فيها) و قال بلي ماشي هما لي ختارعو هاد لأرض، إدن خصا تكون فلملكية ديال شعب كامل فحال فحال.

## مصادر


تصنيف:إديولوجيات
تصنيف:أنضمة قتيصادية
موسى بن ميمون

**موسى** ؤلا **موشي بن ميمون** (مزيود ف 1138، توفى ف 1204) لي ف لغرب معروف ب **مايمونيديس** **Maimonides** و شي مرات ب **رامبام** (ب لعبرية **רמב״ם**) كان فيلسوف يهودي سيفاردي، لي تّولد ف قرطبة تحت الدولة لموحدية. كان خدم كا حاخام، طبيب، و فيلسوف ف لمغريب و مصر، و ولّا الطبيب الشخصي ديال صلاح الدين لأيوبي. كيتّعتابر بن ميمون أكتر دارس ديال التوراة ف التأتير و لإنتاجية لفكرية ديالو ف لقرون لوسطانية.

ف زمانو كان بن ميمون مشهور عند الطوائف ليهودية ب لكتابات ديالو على لقانون و لأخلاق، تا ف بلايص بعاد بحال لعراق و ليامان. وخا داكشي كانو تا نتيقادات قوية ل لمؤلفات ديالو، سيرتو ف إيبيريا. كان مأتر بزاف ب أرسطو، لفارابي، بن سينا، و تا بن رشد لي كان معاصرو، و كيتّعتابر شخصية كبيرة و فيلسوف بازر ف التاريخ ليهودي، و تا ف التاريخ لإسلامي. عند ليهود، بن ميمون كيتلقّب شي مرات ب "النسر لكبير" (ب لعبرية הנשר הגדול).

توفى بن ميمون ف مدينة لفسطاط (دابا طرف من لقاهرة ف مصر)، و لقبر ديالو كاين دابا ف طبريا، إسرائيل.

## السمية
بن ميمون كان كيسمي راسو "موسى ولد لحاخام ميمون الصبليوني" (ب لعبرية משה ברבי מימון הספרדי). ب لعربية كانت سميتو لكاملة أَبُو عَمْرَان مُوسَى بْن مَيْمُون بْن عُبَيْد ٱللّٰه ٱلْقُرْطُبِيّ. ف ليونانية، سميتو كاتزاد ليها لمزيودة إيديس ίδης لي كاتعني "ولد، بن"، و هادشي كيعطينا السمية ديالو لي منتاشرة ف لغرب "مايمونيديس" Μαϊμονίδης.
[يمين|تصغير|الدار ديال بن ميمون ف [فاس، على حساب بعد الروايات. لموضع ديالها دابا هوّ فين كاينة دار لمݣانة.]]

## مصادر


تصنيف:وفيات 1204
تصنيف:زيادة ف عوام 1130
تصنيف:تاريخ د لمغريب
تصنيف:زيادة 1138
تصنيف:زيادة 1135
تصنيف:ناس د فاس
تصنيف:ناس د لقاهرة
تصنيف:ناس توفاو ف لقاهرة
تصنيف:كتاتبيا مغاربا د لقرن 12
تصنيف:مغاربا يهود
التفراق الكوانتي د السوارت

**التفراق الكوانتي د السوارت** (النݣليزية: **<span lang="en" dir="rtl">Quantum Key Distribution</span>**، مضموصة ب **QKD**) هو واحد الطريقة ديال الكومينيكاصيو مأمنة اللي كاتنضّي واحد الپروطوكول كريپطوݣرافي كايخدّم عناصر من الميكانيك الكوانتية. هاد الطريقة كاتخلّي جوج ديال الجهات باش يولّدو واحد الساروت عشوائي مشتارك بيناتهم كايعرفوه غا هوما بجوج، اللي من بعد كايتخدّم فالكريپطاج ؤ الديكريپطاج ديال الميساجات اللي كايدوزو بيناتهم. ما خاصش الواحد يخلّط بينات الپروصيص ديال التفراق الكوانتي د السوارت ؤ الكريپطوݣرافي الكوانتية، حيت اللولاني غا أشهر مثال ديال التخديمات الممكنة د التاني.

واحد من أهم الخصايل ديال التفراق الكوانتي د السوارت هو القدرة ديال الجيهات بجوج اللي كايكومينيكيو باش يديطيكطيو لا شي واحد ثالث باغي يسرق الساروت باش يتجسّس عليهم. هادشي راجع ل واحد الخصيلة مهمة من الخصايل اللي كاتتكا عليهم الميكانيك الكوانتية: فاش كاتبغي تعبر شي سيسطيم كوانتي كاتصدق غالبا مبرزطو. لا شي جيهة تالتة بغات تدير ودينة على الساروت خاصها ولابدة تعبرو بشي طريقة، ؤ بالتالي كاتصدق مخرمزاه. فاش كاتخدّم الترداف الكوانتي *quantum superposition* ؤلا التخبال الكوانتي *quantum entanglement* ؤ تصيفط المعلومات ف حالة كوانتية، كاتقد تصاوب سيسطيم د الكومينيكاصيو اللي كايديطيكطي التجسّس. فاش النيڤو د طليق الودينة كايكون تحت واحد العتبة، الواحد كايقد يولّد واحد الساروت اللي كايضمن ليه لامان (بو ودينة ما كايكون سايق ليه خبار). وا إلا تا ساروت ما كايتولّد ؤ الكومينيكاصيو كاتحبس.

## مصادر


تصنيف:لميكانيك د لكوانطا
تصنيف:لانفورماتيك لكوانطية
تصنيف:مقالات ب عناوين فيها نيولوجيزم
تصنيف:ستيتناء من طاݣ ناقصين تصاور
عباس بن فرناس

**أبو لقاسم عباس بن فرناس بن ورداس التاكرني**، لمعروف ب **عباس بن فرناس** (مزيود ف جوايه 809 ؤلا 810، توفى ف 887) هوّ عالم موسوعي و موهنديس أندلوسي. عندو إسهامات ف بزاف د لمجالات بحال لفلك، لهندسة (لانجينيوري)، الطب، الشيمي، و تا لمزيكة و الشيعر ب لعربية. كيڭولو الروايات بلي دار تجارب ديال الطيران.

بن فرناس صاوب آلة لي كاتبيّن لحاراكة ديال النجوم و لكواكب. ختارع تا طريقة د لمصاوبة ديال الجاج بلا لون، زيادة على عدسات ديال التكبار على ود لقراية لي كانو كيتسماو لحجرات د لقراية، و لي كانو مخدّمين قبل مايتّختارعو النضاضر.

## لأصل ديالو
عباس بن فرناس تّولد ف رونضة، و كبر د قرطبة. جدودو كانو شاركو ف الجيش لإسلامي لي دخل ل إيبيريا. لمعلومات لبيوڭرافية عليه قليلة، ولاكين أغلب الروايات متافقين بلي كان كيتّعتابر مولى من عند لأمويين، و بلي لأصل ديالو كان أمازيغي من شمال إفريقيا. التوارخي لمصري صلاح الدين الصفدي ڭال بلي عباس بن فرناس كان تحديداً من أصل مغريبي.

## لأعمال ديالو
عباس بن فرناس معروف ب مجموعة د لإكتشافات و لإختراعات بحال:

* لحجرات د لقراية: حجرات د الجاج كيكبّرو لكتابة و كيعاونو ف لقراية، لي نتاشر لإستعمال ديالهوم قبل مايبانو النضاضر ف لقرن 13.
* آلة لي كاتسيميلي لحاراكة د النجوم و لكواكب.
* پروصي ديال تقطاع لكوارتز لي خلا لأندالوس ماتبقاش محتاجة تصيفطو تال مصر باش يتم التقطيع ديالو.
* عرّف لأندالوسيين ب لكتاب لهندي ديال لفلك السندهند لي كان عندو تأتير كبير ف ؤروپا.
* دار الديزاين ديال ساعة د لما تسمات "الميقاتة".
* دار پروطوتيپ ديال ميطرونوم (جهاز كيضبط لإيقاع د الصوت).

## محاولات د الطيران
التوارخي أحمد لمقري التلمساني كتب على بن فرناس، 7 قرون بعد لموت ديالو، بلي "غطا راسو ب الريش، و ركّب جوج جناوح، و نقز من بلاصة عالية باش يجرب يطير بحال الطيور". التجربة على حساب لمقري فشلات و تّضرب ف ضهرو حيت بن فرناس نسى بلي يركّب زنطيط. لمقري ڭال بلي عتامد ف لكتابات ديالو على "بزاف د لمصادر لقدام لي مابقاوش متوفرين"، ولاكين هاد الرواية ب التحديد ماعطا عليها تا شي مصدر، من غير مقطع ف قصيدة ديال شاعر أندالوسي سميتو مؤمن بن سعد. ماكاين تا شي مصدر أخور كيتبت بلي عباس بن فرناس دار هاد التجربة كيما وصفها لمقري.

## تأتير ديالو
ف 1973، تدار تمتال ل عباس بن فرناس من تصميم النحات لعراقي بدري السمرائي ف لمطار الدولي ديال بغداد. ف 1976، لإتحاد لعالمي د لفلك قرر باش يسمي حفرة ف لقامار على بن فرناس. ف 2011، واحد لقنطرة على واد لوادي لكبير (ب السپنيولية *Guadalquivir*) تسمات على عباس بن فرناس. و كاينة تا شركة "فرناس للطيران" *Firnas Airways* لبريطانية لي مسمية عليه.

## مصادر

تصنيف:وفيات 887
تصنيف:زيادة ف لقرن 9
تصنيف:طبيب أندالوسي
تصنيف:مخترع ديال دوزان د الصيونص أندالوسي
تصنيف:شاعر أندالوسي
تصنيف:زيادة 810
عين اللوح

**عين اللوح** هي جماعة ترابية فالجبل، تابعة لإقليم إفران فالأطلس المتوسط ف جهة فاس مكناس ف المغريب. السكان ديالها وصل ف إحصاء 2014 ل 4700 نسمة، تايعيشو ف 1071 أسرة، ف حين تايببلغ عدد سكان مركز جماعة عين اللوح بوحدو 4966 نسمة. الجماعة فيها 9 ديال الدواور تاتنتامي لربعة ديال المشيخات.

## مصادر

تصنيف:جماعة قروية ف إقليم إيفران
تصنيف:بلايص مسكونين ف إقليم إيفران
ياكوبا صاواضوڭو

**ياكوبا صاواضوڭو** (مزيود ف 4 أبريل 1946، توفى ف 3 دجنبر 2023) كان فلاح و أڭرونوميست بوركينابي. تّشهر صاواضوڭو ب التخدام ديالو ل تقنية زراعية تقليدية سميتها "زاي"، باش يحدّ من التصحر و النشيف د لأراضي، و نجح فيها بشكل كبير.

ف 2010، تدار عليه وتائقي ب عنوان "الراجل لي وقّف الصحرا" *The Man Who Stopped the Desert* ف بريطانيا لي كيهضر على حياتو.

اللوغة د لم ديال صاواضوڭو كانت هيّ موصي، لي كاتّعتابر وحدة من اللوغات الجيهاوية ف بوركينا فاصو. ف 2018، ربح جايزة لعيشة لمزيانة *Right Livelihood Award*، و ف 2020 تعطات لو جايزة أبطال لأرض Champions of the Earth لي دارتها لأمم لمتحدة.

## مصادر

تصنيف:وفيات 2023
تصنيف:زيادة 1946
تصنيف:بوركينا فاصو
فاتي جمالي

**فاطمة الزهراء جمالي** (بالأمازيغية: **ⴼⴰⵜⵉ ⵊⴰⵎⴰⵍⵉ**) إسم الشهرة ديالها **فاتي جمالي،** ؤ ملقبة **بمليحة العرب،** هي عارضة أزياء ومقدمة برامج وممثلة ومتسابقة على ملكة الجمال، ومغنية مغربية من أصل أمازيغي، تازدت فنونبر 1988 فالدار البيضا.

## أعمال ديالها
### برامج

* 2016: رامز بيلعب بالنار
* 2023: فاصل ونواصل (معا مراد العشابي)

### مسلسلات

### أغاني
* غلطة كبيرة
* عفواً
* Je l'aime à mourir (نسخة مغريبية)
* مهور (معا عاطف زناشي)
* طاب طاب
* كيد النسا
* لوحيني يا لرياح (معا Bassou) - أغنية د الدخلة ديال سيرية كوميدية

## مصادر

تصنيف:مومتيلة مغريبية
تصنيف:زيادة 1988
تصنيف:ناس حيين
بات ويلز

**بات ويلز** (ب نّݣليزية **Batwheels**) هو مسلسل ديال روسوم ميريكاني د دراري الصغار على الأبطال الخارقين. تعرض هاد لمسلسل ل لمرة لّولة فميريكان ف قناة كارتون نيتوورك نهار 17 أكتوبر 2022 وبالضبط ف فقرة كارتونيطو، و تحط ف نفس النهار ف منصة ماكس, و تعرض ف لعالم لعربي ف قناة بوميرانڭ ف فقرة كارتونيطو نهار 18 فبراير 2023.

## مصادر

تصنيف:مسلسل روسوم د التلفازة
تصنيف:ميكيات ميريكانية
دار لمڭانة

**دار لمڭانة** هيّ واحد لمعلمة ف فاس، لي بناوها لمرينيين ف لقرن 14. لي أمر ب لبني ديالها هوّ السلطان أبو عنان فارس، باش تكون فيها ساعة د لما خدامة ب لوزان. جات دار لمڭانة قبالت لمدراسة لبوعنانية ف الطلعة لكبيرة.

هاد لمبنى شي مرات كيتسمى "دار بن ميمون" حيت كاينة رواية كاتڭول بلي لفيلسوف ليهودي موسى بن ميمون كان ساكن تماك.

## تاريخ
لمڭانة كانت طرف من موركّاب لي داخلة فيه تا لمدراسة لبوعنانية، و لي بناه السلطان لمريني أبو عنان فارس. على حساب التوارخي لمغريبي أبو لحسن علي الجزنايي، تسالات لمصاوبة ديال لمڭانة ف 6 ماي 1357 (14 جمادى اللولة 758 هـ). لي صاوبها كان ميقاتي سميتو أبو لحسن بن علي أحمد التلمساني. الديزاين ديالها تبع نفس لمبدا ديال ساعة د لما خرة لي كانت ف جامع لقرويين، و لي كانت تصاوبات ف لعهد ديال السلطان أبو سعيد عتمان التاني ف عام 1317.

## تصاور

فيشي:Dar_al-Magana.jpg|دار لمڭانة ف لبدية د لقرن لفايت. كانو واحد لكورات ديال لمعدن كيخرجو من 12 بّيّبات باش يطيحو ف زلافات ديال النحاس لي كاينين فوق بارّات تحتانيين، و يعلنو على الساعة. لبارّات د لخشب لفوقانيين كانو كيدعمو سقف لي دابا تحيّد
File:ETH-BIB-Fès,_"Uhr"-Gesimse_bei_der_Médersa_Bou_Anania-Dia_247-04181.tif|دار لمڭانة ف عام 1925
فيشي:Water_Clock_(4781609543).jpg|لفاصاد ديال دار لمڭانة بعد الترميم، بلا الزلافات د النحاس


## مصادر

تصنيف:فاس
تصنيف:موسى بن ميمون
ڤيني ڤيدي ڤيتشي

تصغير|باكية د الڭارو ديال '''مارلبورو''' مكتوب تحت اللوڭو ديالها الجملة د '''ڤيني، ڤيدي، ڤيتشي Vini Vidi Vici'''
**ڤيني، ڤيدي، ڤيتشي** ؤلا **ويني، ويدي، ويكي** بالنطق الكلاسيكي من (اللاتينية: Veni Vidi Vici) ؤاللي كاتعني ***جيت، شفت، ربحت*** هي واحد الجملة لاتينية مشهورة كاتڭال على شي حد ربح شي حاجة بالخف المقابيل ديالها بالداريجة المغريبية هو عبارة *بيه فيه* ؤلا *خفا زربا*. هاد الجملة مشهورة بزاف حيت منسوبة ل يوليوس قيصر حسب المؤريخ أپيان Appian اللي ڭال باللي خدّمها ف واحد البرية صيفطها للسيناتوس الروماني (مجمع الشيوخ الروماني) فالعام 47 ق.م من مور ما ربحو واحد الحرب خفيفة ضريفة ضد فارناسيس التاني من پونتيوس فالمدابزة د زيلا ف توركيا.

## مصادر

تصنيف:مصطلحات ؤ تعبيرات لاتينية
بن بطوطة (توضيح)

**[[بن بطوطة]]** رحالة و مؤرخ مغريبي. كلمة **بن بطوطة** يمكن يكونو عندها تا هاد لمعاني:

* بن بطوطة (فوهة ف سطح القمر)
* بن بطوطة (سيرية د الروسوم): سيرية ماليزية د الروسوم كاتعاود لقصة ديال الرحالة بن بطوطة.
* مطار طنجة بن بطوطة
* تيران بن بطوطة: تيران ف طانجا
* بن بطوطة مول: مركز تجاري ف دبي، لإمارات
* إبن إ بطوطة: أغنية ف لفيلم لهندي إشقيا *Ishqiya*

تصنيف:صفحة توضيح
بن بطوطة (سيرية د الروسوم)

**مغامرات بن بطوطة** هي سيرية تاريخية د الروسوم لي تدارت ف ماليزيا ف 2010، و تعرضات ف 13 حلقة ف قناة تيڤي 2 لماليزية. السيرية مبازية على السيرة ديال الرحالة لمغريبي بن بطوطة لي سافر ل 17 بلاد على مدة ديال 30 عام.

## مصادر

تصنيف:مسلسل روسوم د التلفازة
تصنيف:ماليزيا
تصنيف:بن بطوطة
ڭازات د بيت لغرس

تصغير
**ڭازات د بيت لغرس** هوما واحد النوع تالڭازات فلغلاف الجوي لي كايتطلعو الحرارة و كايتسببو فالصهد تالكرة الارضية. كانقدرو نفرقو بينهوم و بين الڭازات لخرى بالقدرة ديالهوم على مص الموجات تالطاقة فالطول لي تحت لحمر.

## مصادر


تصنيف:ڭازات
أمين بنونة

**أمين بنونة** هو باحث فلفيزيك و طاقة و أستاد تعليم لعالي فلافاك د الصيونص سملالية جامعة لقاضي عياض ف مراكش (من 1980 تال 2022).

## لقراية

* 1967 ديپلوم ابتدائية (لبيت سادس) فمدرسة Prosper Mérimée فتطوان.
* 1971 ديپلوم د لكوليج (لبيت تاسع) ف ليسي ديكارط ف الرباط.
* 1974 ديپلوم د الليسي (لباكالوريا) شعبة لميكانيك ف ليسي ليوطي ف كازا.
* 1976 إجازة ف لفيزيك ميكانيك من جامعة رين 1 ف فرانسا.
* 1980 ماسطر ف لفيزيك من جامعة رين 1 ف فرانسا.
* 1984 دوكتورا تالسلك التالث فلفيزيك من جامعة رين 1 ف فرانسا.
* 1990 دوكتورا تالدولة فلفيزيك من جامعة لقاضي عياض ف مراكش.

## مشاريع علمية و جوائز

* ف عام 2009 ربح الجائزة لوطنية تلمتياز فئة لباحثيين لعلميين.
* بين 2005 و 2018 أمين بنونة أسّس 2 شركات (NOOR Web و ISTICHAR) فمجال الطاقة و الطاقات النقية (بحال الشمس و الريح).
* من 1996 تال 2016 كان من الناس النشطيين ف الجمعية لمغربية ت طاقة الشمسية AMISOLE.
* بين 1990 و 1994 كان هو لمنسق ت مشروع MEDCAMPUS بتمويل من ليتيحاد لأوروپي.
* من 2014 تال 2017 قاد مشروع Propre.ma لي تعاونات فيه 13 لجامعة باش يقادو خرائط شمسية لي غاينفعو لموستثمرين ف مجال الطاقة الشمسية.
* من 2012 تال دابا لأستاد أمين بنونة جامع كثر من 250 باحث مغربي فمجال الطاقة و النجاعة ديالها فواحد ريزو سميتو MANEREE.

## كتوبا
تصغير
* مونوݣرافيا تطاقة فلمغريب: خرج فشهر مارس عام 2011.
* تحويل و لموارد تالطاقة و ݣازات د بيت لغرس
* أنظمة تطاقة الشمسية تالضو والما السخون والتيرموديناميك

## مصادر

## مزاود

* Research Gate
* Scopus
* ݣووݣل سكولار

تصنيف:بيوغرافيا د رجال
تصنيف:زيادة 1956
تصنيف:أكاديميين مغاربا
جوبا ن توجا

**جوبا ن توجا** ولاّ **جوبانتوجا** (بتمازيغت: **ⵊⵓⴱⴰ ⵏ ⵜⵓⵊⴰ**) هي واحد لمجموعة موسيقية مغربية د الروك ألطيرناتيڤ تاتغنّي بلأمازيغية ديال لأطلس. تأسسات لمجموعة ف 2016 ف دوار آيت بوعلي، ف لإقليم د أزيلال.

تاتخلّط لمجموعة ما بين لموسيقا ديال لإندي روك و لموسيقا ديال لأطلس لكبير بحال تازنزارت و الروايس. خرجات أول ألبوم ديالها ف 2019.
## السًمية
سمية لمجموعة "جوبا ن توجا"، تاتعني بالدراجة "جوبا ديال توجا". جوبا كان ملك أمازيغي ديال مملكة موريطانية، و توجا سمية لهضبة اللي جاو منها لمؤسسين د لمجموعة، و اللي ساكنة فيها لقبيلة ديالهم.
## الأعضاء لي فالمجموعة
لمؤسسين ديال لمجموعة ولأعضاء ديالها هوما:
* أيوب نبيل (صوت و ݣيطار)
* شهيد نبيل (لباص)
* زكريا أواغاد
* فدوى نبيل (صوت و لكلاڤيي)
* ياسين التاغية (لݣيطار)
* ياسر آد (جا ف 2017 - الباتري)

## مصادر

تصنيف:مجموعة د لموسيقا من لأطلس
تصنيف:مجموعة د لموسيقا مغريبية
تصنيف:روك
تصنيف:تأسيسات د عوام 2010 ف لمغريب